Carelse wil nie ‘nuwe Blommetjies’ wees | Netwerk24
Deur Owen Kock 17 Julie 2018 14:45
Adriaan Carelse, gewese heelagter van die Boland-Kavaliers, is deesdae ’n volbloed-Cheetah.Foto: Mlungisi Louw
Die 23-jarige Carelse, wat die laaste vier seisoene in 50 wedstryde vir die Boland-Kavaliers uitgedraf het, het aanvanklik losskakel gespeel en dit was toe hy vir die Westelike Provinsie se o.19-span gespeel het, dat dié se breier, Nazeem Adams, hom na heelagter geskuif het.
“My skuif na die Cheetahs is eenvoudig: Dit is ’n beter geleentheid vir my loopbaan. Ek sien daarna uit om rugby op ’n hoër vlak te speel en dit is hoekom ek opgewonde oor my skuif Bloemfontein toe is,” sê Carelse, wat die eerste keer in sy loopbaan meer as ’n driekwartier weg van sy ouerhuis af sal wees.
Ek wou nog altyd vir die Cheetahs gespeel het en het nooit gedink dit sou gebeur nie.
“Ek wou nog altyd vir die Cheetahs gespeel het en het nooit gedink dit sou gebeur nie.”
Carelse is die jongste van drie kinders en het aan die Hoërskool Hottentots-Holland in Somerset-Wes matrikuleer. Hy kom van die klein dorpie Sir Lowry’s Pass, aan die voet van die pas met dieselfde naam.
Hy sê hy het nooit werklik enige rugbyhelde gehad nie, maar omdat hy op ’n jong ouderdom losskakel gespeel het, het hy altyd die spel van Australië se Quade Cooper en Nieu-Seeland se Dan Carter dopgehou.
Hy erken dat hy in Blommetjies groot skoene het om vol te staan sou hy die laaste vesting beman, maar dat hy gereed is vir die uitdaging.
“Clayton is ’n goeie speler en hy was lank deel van die sukses van die Cheetahs, veral met sy goeie aanvalswerk. Maar ek is Adriaan Carelse – ek speel my eie rugby. Ek wil nie hê mense moet na my as die ‘nuwe Clayton Blommetjies’ verwys nie,” sê Carelse.
Hy sê voorts dat hy alles in sy vermoë sal doen om ’n sukses van sy loopbaan by die Cheetahs te maak, want dit het baie lank geneem vir hom om die skuif te maak.
“Dit is die eerste keer dat ek weg van die huis af is en dit was vir my emosioneel om te trek. Ek het my pa aan die begin van die jaar verloor en ek besef nou dit was dalk God se plan met my om my loopbaan by die Boland te begin en vir so lank daar te bly, sodat ek tyd met my pa kon deurbring,” sê Carelse.
Meer oor: Clayton Blommetjies | Bloemfontein | Pro14 | Rugby